በኢትዮጵያ የመጣው ለውጥ የሁሉም ኢትዮጵያውያን ድምር ውጤት ነው – ጠ/ሚ አብይ
በኢትዮጵያ የመጣው ለውጥ አንደኛ ዓመት የመዘከሪያ ፕሮግራም በሚሌኒየም አዳራሽ ተካሂዷል።ጠቅላይ ሚኒስትር ዶክተር አብይ አህመድ፣ በመድረኩ ላይ ተገኝተው ባስተላለፉት መልእክት፣ ባለፈው አንድ ዓመት በሀገሪቱ የመጣው ለውጥ የሁሉም ኢትዮጵያውያን ድምር ውጤት ነው፤ ይህንን የመጠበቅና የማስጠበቅ ስራም የእያንዳንዱ ዜጋ ሀላፊነት መሆን አለበት ነው ያሉት።ጠቅላይ ሚኒስትሩ ባለፈው አንድ ዓመት ከጎናቸው ለነበሩት ኢትዮጵያውያን በሙሉ ምስጋናቸውን አቅርበዋል።“በተለይም ሰኔ 16 የተደገሰልኝን ሞት ሞት የተሻማችሁልኝ እና ለቆሰላችሁልኝ፣ በሀገር ውስጥም በውጭ ሀገራትም መሪያችን ይመጣል በሚል በዝናብ እና በብርድ ሳትበገሩ በአንድነት ላደመቃችሁኝ በሙሉ ምስጋናዬን አቅርባለሁ” ብለዋል።በሀገራዊ ለውጡ በሺዎች የሚቆጠሩ ዜጎች ከእስር መፈታታቸው እና በአፈ ሙዝ ሲታገሉ የነበሩ ሀይሎች አፈ ሙዛቸውን ዝቅ አድርገው ወደ ሀገር ቤት መግባታቸውንም አስታውሰዋል።በምርጫ ቦርድ፣ በፍርድ ቤት እና በፀጥታ ተቋማት የተደረጉትን ማሻሻያዎች እንዲሁም ሴቶችን ወደ አመራርነት በማምጣቱ ረገድ የተሰሩ ስራዎችንም አንስተዋል።በኢኮኖሚ ዘርፍ በተሰራው ስራም ባለፈው ሰባት ወር ብቻ በድጋፍ፣ በኢንቨስትመንት፣ በብድር እና በእርዳታ 13 ቢሊየን የአሜሪካ ዶላር  መገኘቱን ያነሱት ጠቅላይ ሚኒስትር ዶክተር አብይ አህመድ፥ ይህም ባለፈው 100 ዓመታት ውስጥ ኢትዮጵያ በ7 ወር አግኝታ የማታውቀው ነው ብለዋል።ባለፉት 7 ወራት 8 ቢሊየን ብር ለግሉ ዘርፍ ወጪ መደረጉንም ነው ጠቅላይ ሚኒስትር ዶክተር አብይ ያነሱት።በዛሬው እለት መሰረተ ድንጋይ የተቀመጠበትን 8ኛውን ዓመት ያከበረውን የኢትዮጵያ ህዳሴ ግድብ ፕሮጀክት ከአደጋ ለመታገድ ቁርጠኛ አመራር መሰጠቱንም አንስተዋል።ጠቅላይ ሚኒስትር ዶክተር አብይ አክለውም፣ በኢትዮጵያውያን መካከል ሰይፍ ያስፈልጋል ያሉ ሲሆን፣ ሰይፉም የይቅርታና የፍቅር ሰይፍ መሆን እንዳለበት ገልፀዋል።ባለፈው አንድ ዓመት የተካሄደው ለውጥ በድል ብቻ የታገዘ አይደለም ወገን በወገን ላይ የተጨካከነበት፣ ለማየት ይቅር ለመስማት የሚከብድ በርካታ ተግባራት የተፈፀሙበት ነበር ብለዋል።ለዚህም ድሉን በጋራ እንዳመጣነው ሁሉ ሽንፈቱንም በጋራ መቀበል አለብን ሲሉም አስታውቀዋል።ታላቅ ሀገር ይዘን ታናሽ እንዳንሆን፤ ጀግና ህዝብን ይዘን ሰነፍ እንዳንሆን ልንጠነቀቅ ይገባል ሲሉም መልእከት አስተላልፈዋል።ጠቅላይ ሚኒስትር ዶክተር ዓብይ አህመድ በቀጣይ ዓመትም፥ የኢኮኖሚ ማሻሻያው ተጠናክሮ እንደሚቀጥል አስታውቀዋል።በቱሪዝም ዘርፍም በርካታ ስራዎች ይሰራሉ ያሉ ሲሆን፥ የፊታችን መስከረም ወር ብሄራዊ ቤተ መንግስት ሙዝየም ሆኖ ለህዝብ በይፋ እንደሚከፈትም ገልፀዋል።እንዲሁም ሸገርን የማስዋብ መርሃ ግብር በቀጣይ ዓመት አንድ አራተኛውን ለማጠናቀቅ እንደሚሰራም ገልፀዋል።በግብርና፣ በኢንቨስትመንት በተለይም ቀጥተኛ የውጭ ኢንቨስትመንትን በመሳብ እና በዴሞክራሲ ስርዓት ግንባታ በርካታ ስራዎች እንደሚሰሩም አስታውቀዋል።ባለፈው አንድ ዓመት በሰሩት ስራ ውስጥ ለተፈረጠሩ ስህተቶችም ይቅርታን ጠይቀዋል። 